Пры вывучэнні тэмы “Складаныя назоўнікі, іх правапіс” была выкарыстана тэхналогія “перавернутага ўрока”: тэарэтычны матэрыял у выглядзе табліцы быў змешчаны для самастойнага вывучэння ў электронных дзённіках вучняў. Затым вучні ў пачатку ўрока атрымалі тэст (неабходна было знайсці складаныя назоўнікі; адзначыць назоўнікі, якія пішуцца разам; якія — праз злучок; ад прапанаваных спалучэнняў слоў утварыць складаныя назоўнікі). Потым вучні абмяняліся работамі і выканалі ўзаемаацэнку. Пасля яе ў парах адбыўся дыялог па тэставых заданнях. Калі ўзнікалі спрэчныя пытанні, то вучні звярталіся да настаўніка. Такая работа дала ім магчымасць самастойна авалодаць ведамі, прымяніць іх пры выкананні заданняў, а пры праверцы работы аднакласніка яшчэ раз праверыць і сябе.